V. Novotný, poslanec: (2006-12-07):
Programové vyhlásenie vlády veľmi optimisticky sľubovalo zvýšenie odvodov za poistencov štátu zo 4 na 5 %. A keby som z programového vyhlásenia vlády v časti Zdravotníctvo vynechal všetko ostatné a vybral len túto jednu časť, musím povedať, že to bola veľmi dobrá správa pre slovenské zdravotníctvo. Predsa plus 6,3 mld. Sk, 6,5 vtedy sa nám zdalo, teraz už vieme exaktné čísla zo štátneho rozpočtu, je 6,3 mld., bolo by to 6,3 mld. korún, bola určite dobrá správa pre slovenské zdravotníctvo. Chcem hneď na úvod povedať, že skoro všetky volebné programy politických strán, ktoré dnes sedia v Národnej rade Slovenskej republiky uvažovali o tom, že v roku 2007 by zvýšili odvody štátu za svojich poistencov z tých spomínaných 4 %. Volebný program mojej strany SDKÚ – DS uvažoval o zvýšení o 0,25 % ročne tak, aby do konca nasledujúceho funkčného obdobia to bolo na úrovni 5 %. V tom treba povedať, že SMER v sľuboch bol omnoho štedrejší. Treba povedať, že slovenské zdravotníctvo už však od programového vyhlásenia vlády, ďakujem pekne pánovi ministrovi, že prišiel, od programového vyhlásenia vlády postihli dva silné údery a dva naozaj vážené údery. Jedno bolo zrušenie poplatkov za služby súvisiace s poskytovaním zdravotnej starostlivosti, čo v zmysle analýz, ktoré dnes máme k dispozícii a sú nesmierne presné, takže dnes už nemusíme konfabulovať, koľko to bude v budúcom roku, predstavuje 1,9-miliardový, čiže skoro 2-miliardový výpadok príjmov na strane poskytovateľov zdravotnej starostlivosti. Tento výpadok minister zdravotníctva sľúbil kompenzovať, a aj keď s pomerne veľkým omeškaním naozaj sa podpisujú, podpisovali na jeseň dodatky k zmluvám s poskytovateľmi zdravotnej starostlivosti, ale to tak, že sa nezvýšili platby za ukončenú hospitalizáciu, za kapitáciu alebo za cenu bodu, ale zvýšil sa objem. To znamená, že zdravotnícke zariadenie alebo lekár špecializovanej ambulantnej starostlivosti musí na to, aby naplnil tento zvýšený objem, poskytnúť viac zdravotnej starostlivosti. A tým, že poskytne viac zdravotnej starostlivosti, mu logicky rastú aj náklady na túto zdravotnú starostlivosť. Takže táto kompenzácia je dosť zradná a nie celkom spravodlivá. Ale ostáva otázkou, ako budeme tieto 2 mld. korún kompenzovať v budúcom roku, či to bude len tak nechané na zmluvnú dohodu medzi poskytovateľmi a zdravotnou poisťovňou, alebo či sa nájde nejaký lepší mechanizmus. Nechcem tu teraz špekulovať, lebo to ukážu až relevantné čísla v priebehu budúceho roka, čo prinesie zrušenie poplatkov v časti nadspotreby. Povedal som to už vo svojom vystúpení pri zákone o zdravotnom poistení, aby sa všetci vládni poslanci pri návšteve svojho praktického lekára alebo špecialistu spýtali na to, či je väčšia návštevnosť v ambulancii, či chodia naozaj pacienti, ktorí lekára nutne potrebujú, alebo aj takí, ktorí chodia k lekárovi v rámci svojho voľného času, prípadne v rámci určitej psychoterapie, ktorá, žiaľ, na Slovensku väčšinou končí predpísaním niekoľkých receptov. A druhý veľký úder, ktorý postihol slovenské zdravotníctvo, bola novela zákona o poskytovateľoch, ktorá začala zavádzať mäkké rozpočtové kritériá do celého rezortu zdravotníctva, ktorá zaviedla alebo chcela zaviesť ochranu poskytovateľov zdravotnej starostlivosti pred exekúciami. Dnes už vieme dobrú správu a tá dobrá správa znie, že Ústavný súd pozastavil účinnosť tejto novely, keď sme vtedy my vládni poslanci tu z tohto miesta, pardon, opoziční poslanci tu z tohto miesta rozprávali o tom, že táto novela je protiústavná a že máme dôvodné podozrenie o protiústavnosti tejto novely, tak akosi na nás nikto nedával pozor, dnes už tento podnet Ústavný súd prijal a, samozrejme, rozhodne v ďalšom konaní, ale ochranu poskytovateľov pred exekúciami pozastavením účinnosti minimálne oddialil, keď nie definitívne zastavil. Ale ono zavádzanie mäkkých rozpočtových kritérií hrozí stále, pretože bola zastavená transformácia poskytovateľov zdravotnej starostlivosti, zastavená transformácia nemocníc a doteraz nevieme, na akú formu vlastne budú transformované. Bolo povedané, keď sme posúvali termín na ukončenie transformácie poskytovateľov zdravotnej starostlivosti, že ho posúvame preto, aby bol vytvorený dostatočný časový priestor na novú transformáciu alebo na prípravu transformácie týchto poskytovateľov. Dodnes však neviem, na čo budú transformované. Vieme však, že sa pripravuje zákon o verejnoprávnych zdravotných poisťovniach a Všeobecná zdravotná a Spoločná zdravotná poisťovňa by mali byť spätne transformované na akési verejnoprávne, bližšie nedefinované subjekty, o ktorých hospodárení môžeme spokojne povedať, že sa budú pohybovať v mäkkých rozpočtových kritériách. Na tejto schôdzi sme už stihli schváliť aj zákon o zdravotnom poistení, ktorý naplno demaskoval skutočnosť, že vláda len sľubovala a v predstiera zvýšenie odvodov za svojich poistencov zo 4 na 5 %. Naozaj vláda len predstierala zvýšenie odvodov za svojich poistencov, pretože zvyšuje ich len na obdobie 4 mesiacov. To znamená, štát bude platiť o 1 % viac, ale len od januára do apríla. Bolo pre mňa značne nepochopiteľné, keď sme sa snažili ako opoziční poslanci, či už na výbore pre zdravotníctvo, alebo aj tu v pléne, podať pozmeňujúce návrhy, ktoré nemali žiaden fiškálny dosah na štátny rozpočet, ktorý budeme schvaľovať, a ktoré hovorili o tom, že to zvýšenie o 1 %, tých 2,1 mld., si rozložme na 12 mesiacov, teda nenapíšme, že zvyšujeme na 4 mesiace o 1 %, ale že budeme dávať viacej každý mesiac. Boli to pozmeňujúce návrhy pani poslankyne Sabolovej a moje týkajúce sa dvoch rôznych paragrafov, ale riešiace to isté, to znamená, že zvýšime odvody štátu za poistencov štátu o 0,33 % v priebehu celého budúceho roka. Ale akosi sme narážali na nepochopenie a na neuveriteľnú kŕčovitosť v držaní návrhu zvýšiť o 1 % na 4 mesiace. Ja sa pýtam prečo? Ja sa pýtam prečo? – je to rečnícka otázka, lebo sa na ňu pokúsim aj odpovedať. Ja sa pýtam, prečo sme neboli ochotní prijať normálny model, aby sme mali poriadok v štátnom rozpočte, aby nad nešťastným ministrom Počiatkom nevisel Damoklov meč, že keď minister Valentovič nestihne do 1. mája zracionalizovať sieť, čo nestihne, tak naňho padne Damoklov meč, aby hľadal ďalšie zdroje, je to tam napísané v tom zákone, aby hľadal ďalšie zdroje, aby odniekiaľ vyčaroval 4,2 mld. korún, aby sme my znovu novelizovali zákon o zdravotnom poistení, ktorý bude platiť 4 mesiace a potom sa uvidí, ako ho budeme opravovať. Ale ja tomu celkom začínam rozumieť, prečo vláda a vládni poslanci trvali na tom, aby tam bolo napísané 5 %. Pretože to vláda sľúbila a vláda to nevie dodržať, ale dôležitejšie pre vládnu politiku ako realita sú symboly. Symboly: sľúbili sme zrušiť 20- a 50-korunáčky – zrušili sme; sľúbili sme 1 % zvýšenia odvodov – dali sme ho na 4 mesiace. No a čo? Dali sme 1 %? Dali. Je obdivuhodné, ako aj laická, aj odborná verejnosť túto kamufláž, to predstieranie prijíma. Ako sa ma pýtajú novinári na to, no ale však vláda hovorila o 1 % zvýšenia a vidíte, že dávajú, vy ste prečo nedali 1 %, ale vláda nedáva 1 %, vláda len ... (Prerušenie vystúpenia predsedajúcou.)